PASKAIDROJUMA RAKSTS

1. PRIEKŠLIKUMA KONTEKSTS

Nolīgumā starp EK un Šveici par gaisa transportu iestrādājot Regulu (EK) Nr. 1008/2008 par kopīgiem noteikumiem gaisa pārvadājumu pakalpojumu sniegšanai Kopienā[1], starp ES un Šveici tika izveidots kopīgs režīms, kas ļauj visu ES dalībvalstu un Šveices gaisa pārvadātājiem sniegt gaisa pārvadājumu pakalpojumus visā ES un Šveices teritorijā.

Tāds pats režīms ir izveidots starp Eiropas Ekonomikas zonas (EEZ) valstīm, EEZ līgumā iekļaujot Regulu (EK) Nr. 1008/2008[2], un tas attiecas uz gaisa pārvadātājiem no visām EEZ valstīm.

Šāds režīms ir izveidots arī starp Šveici un EBTA valstīm[3] attiecībā uz Šveices un EBTA valstu gaisa pārvadātājiem, Konvencijā par Eiropas Brīvās tirdzniecības asociācijas izveidi (Vaducas konvencijā) iekļaujot Regulu (EK) Nr. 1008/2008[4].

EBTA valstis ir paudušas bažas, ka saskaņā ar pašreizējiem režīmiem tomēr problemātiski joprojām ir trīs veidu gaisa pārvadājumu pakalpojumi:

i) gaisa pārvadājumu pakalpojumi, ko no ES dalībvalsts uz Šveici un otrādi sniedz EBTA valsts gaisa pārvadātājs;

ii) gaisa pārvadājumu pakalpojumi, ko no ES dalībvalsts uz EBTA valsti un otrādi sniedz Šveices gaisa pārvadātājs;

iii) gaisa pārvadājumu pakalpojumi, ko no Šveices uz EBTA valsti un otrādi sniedz ES gaisa pārvadātājs.

Lai šos juridiskos ierobežojumus novērstu nolūkā saistīt aviācijas tirgus, kas izveidoti ar trim iepriekš minētajiem nolīgumiem, tādas valsts gaisa pārvadātājiem, kura nav attiecīgā nolīguma līgumslēdzēja puse, ir jāpiešķir tādas pašas tiesības sniegt gaisa pārvadājumu pakalpojumus kā tādas valsts gaisa pārvadātājiem, kura ir attiecīgā nolīguma līgumslēdzēja puse (respektīvi, EBTA gaisa pārvadātājiem attiecībā uz Nolīgumu starp EK un Šveici par gaisa transportu, Šveices gaisa pārvadātājiem attiecībā uz EEZ līgumu un ES gaisa pārvadātājiem attiecībā uz Vaducas konvenciju).

Tādēļ EEZ valstis un Šveice ir vienojušās trīs iepriekš minētos nolīgumus ierosināt grozīt šādi:

i) Nolīgums starp Kopienu un Šveici par gaisa transportu būtu jāgroza, lai piešķirtu EBTA gaisa pārvadātājiem tiesības sniegt gaisa pārvadājumu pakalpojumus no ES dalībvalsts uz Šveici un otrādi;

ii) EEZ līgums būtu jāgroza, lai piešķirtu Šveices gaisa pārvadātājiem tiesības sniegt gaisa pārvadājumu pakalpojumus no ES dalībvalsts uz EBTA valsti un otrādi;

iii) Vaducas konvencija būtu jāgroza, lai piešķirtu ES gaisa pārvadātājiem tiesības sniegt gaisa pārvadājumu pakalpojumus no Šveices uz EBTA valsti un otrādi.

Lēmumi, kas paredz šādi grozīt trīs minētos nolīgumus, būtu savstarpēji jāsaista ar savstarpīguma klauzulu, lai nodrošinātu, ka tie stājas spēkā vienlaicīgi.

ES interesēs ir panākt, lai ES gaisa pārvadātājs varētu sniegt gaisa pārvadājumu pakalpojumus no Šveices uz EBTA valstīm un otrādi. Ar plānotajiem trīs minēto nolīgumu grozījumiem tiks izveidots integrēts aviācijas pakalpojumu tirgus, kas aptvers visu EEZ un Šveici, pamatojoties uz Regulu (EK) Nr. 1008/2008.

2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

EEZ valstis un Šveice piekrīt šim priekšlikumam.

3. PRIEKŠLIKUMA JURIDISKIE ASPEKTI

Ierosinātie grozījumi pielikumā Nolīgumam starp Kopienu un Šveici par gaisa transportu ir ietverti Padomes lēmuma priekšlikuma projekta pielikumā.

Tie paredz pievienot pielāgojuma tekstu zem atsauces uz Regulu (EK) Nr. 1008/2008, pievienojot jaunu punktu 15. panta beigās Regulai Nr. 1008/2008, kas iestrādāta nolīgumā; tas paredz EBTA valstu gaisa pārvadātājiem tiesības sniegt gaisa pārvadājumu pakalpojumus no ES dalībvalsts uz Šveici un otrādi ar tādiem pašiem nosacījumiem, kādi attiecas uz ES un Šveices gaisa pārvadātājiem.

Uz to attieksies nosacījums, ka, no vienas puses, Eiropas Savienība un EBTA valstis piešķir Šveices gaisa pārvadātājiem tiesības sniegt gaisa pārvadājumu pakalpojumus no ES dalībvalsts uz EBTA valsti un otrādi un, no otras puses, Šveice un EBTA valstis piešķir ES gaisa pārvadātājiem tiesības sniegt gaisa pārvadājumu pakalpojumus no Šveices uz EBTA valsti un otrādi.

Tādēļ Apvienotās komitejas lēmuma stāšanās spēkā būs atkarīga no EEZ līgumā un Vaducas konvencijā izdarāmo grozījumu stāšanās spēkā.

4. IETEKME UZ BUDŽETU

Priekšlikums neietekmē ES budžetu.

2012/0275 (NLE)

Priekšlikums

PADOMES LĒMUMS

par nostāju, kas Eiropas Savienībai jāieņem ES un Šveices Apvienotajā gaisa transporta komitejā, kura izveidota saskaņā ar Nolīgumu starp Eiropas Kopienu un Šveices Konfederāciju par gaisa transportu, attiecībā uz tā pielikuma grozījumu

EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši tā 100. panta 2. punktu un 218. panta 9. punktu,

ņemot vērā Padomes un attiecībā uz nolīgumu par zinātnisku un tehnoloģisku sadarbību arī Komisijas 2002. gada 4. aprīļa Lēmumu par septiņu nolīgumu noslēgšanu ar Šveices Konfederāciju (2002/309/EK, Euratom) un jo īpaši tā 3. panta 3. punktu,

ņemot vērā Eiropas Komisijas priekšlikumu,

tā kā:

(1) Eiropas Parlamenta un Padomes 2008. gada 24. septembra Regula (EK) Nr. 1008/2008 par kopīgiem noteikumiem gaisa pārvadājumu pakalpojumu sniegšanai Kopienā[5] ar Apvienotās komitejas Lēmumu Nr. 1-2010[6] tika iestrādāta Nolīgumā starp Eiropas Kopienu un Šveices Konfederāciju par gaisa transportu[7].

(2) Tāds pats režīms attiecībā uz EEZ valstu gaisa pārvadātājiem ir izveidots starp visām EEZ valstīm, Līgumā par Eiropas Ekonomikas zonu iekļaujot Regulu (EK) Nr. 1008/2008[8].

(3) Šāds režīms ir izveidots arī starp Šveici un EEZ/EBTA valstīm attiecībā uz Šveices un EEZ/EBTA valstu gaisa pārvadātājiem, Konvencijā par Eiropas Brīvās tirdzniecības asociācijas izveidi (Vaducas konvencijā) iekļaujot Regulu (EK) Nr. 1008/2008[9].

(4) Tādēļ būtu jāgroza pielikums Nolīgumam starp Eiropas Kopienu un Šveices Konfederāciju par gaisa transportu, lai piešķirtu EEZ/EBTA valstu gaisa pārvadātājiem tiesības sniegt gaisa pārvadājumu pakalpojumus no ES dalībvalsts uz Šveici un otrādi,

IR PIEŅĒMUSI ŠO LĒMUMU.

1. pants

Nostājai, kas Eiropas Savienībai jāieņem Eiropas Savienības un Šveices Apvienotajā komitejā attiecībā uz ierosināto grozījumu pielikumā Nolīgumam starp Eiropas Kopienu un Šveices Konfederāciju par gaisa transportu, pamatā ir Eiropas Savienības un Šveices Apvienotās komitejas lēmuma projekts, kas pievienots šim lēmumam.

2. pants

Šis lēmums stājas spēkā tā pieņemšanas dienā.

Briselē,

Padomes vārdā

priekšsēdētājs

PIELIKUMS

Projekts

LĒMUMS,

ko pieņēmusi Eiropas Savienības un Šveices Apvienotā gaisa transporta komiteja, kura izveidota saskaņā ar Nolīgumu starp Eiropas Kopienu un Šveices Konfederāciju par gaisa transportu,

Nr. […] (…),

ar ko groza pielikumu Nolīgumam starp Eiropas Kopienu un Šveices Konfederāciju par gaisa transportu

EIROPAS SAVIENĪBAS UN ŠVEICES GAISA TRANSPORTA KOMITEJA,

ņemot vērā Nolīgumu starp Eiropas Kopienu un Šveices Konfederāciju par gaisa transportu (turpmāk "Nolīgums") un jo īpaši tā 23. panta 4. punktu,

tā kā:

(1) Eiropas Parlamenta un Padomes 2008. gada 24. septembra Regula (EK) Nr. 1008/2008 par kopīgiem noteikumiem gaisa pārvadājumu pakalpojumu sniegšanai Kopienā (pārstrādāta versija)[10] tika iestrādāta Nolīgumā ar Apvienotās komitejas Lēmumu Nr. 1-2010[11].

(2) Līgumslēdzēju pušu mērķis ir nodrošināt, lai EEZ/EBTA valstu gaisa pārvadātājiem būtu tiesības sniegt gaisa pārvadājumu pakalpojumus no ES dalībvalsts uz Šveici un otrādi.

(3) Līgumslēdzēju pušu mērķis ir nodrošināt arī to, lai ES gaisa pārvadātājiem būtu atļauts sniegt gaisa pārvadājumu pakalpojumus no EEZ/EBTA valsts uz Šveici un otrādi.

(4) Tādēļ Eiropas Savienības un Šveices Apvienotajai komitejai ir jāpiešķir EEZ/EBTA valstu gaisa pārvadātājiem tiesības sniegt pārvadājumu pakalpojumus no ES dalībvalsts uz Šveici un otrādi ar nosacījumu, ka tiek ievērots savstarpīguma princips.

(5) Tādēļ būtu attiecīgi jāgroza Nolīguma pielikums,

IR PIEŅĒMUSI ŠO LĒMUMU.

1. pants

Nolīguma pielikumu groza šādi:

zem atsauces Nr. 1008/2008 — Eiropas Parlamenta un Padomes 2008. gada 24. septembra Regula (EK) Nr. 1008/2008 par kopīgiem noteikumiem gaisa pārvadājumu pakalpojumu sniegšanai Kopienā — pievieno šādu pielāgojuma tekstu:

"Regulas tekstu šā Nolīguma vajadzībām pielāgo šādi:

a) regulas 15. pantā pievieno šādu punktu:

"6. EEZ/EBTA gaisa pārvadātāji ir tiesīgi sniegt gaisa pārvadājumu pakalpojumus no ES dalībvalsts uz Šveici un otrādi ar tādiem pašiem nosacījumiem kā Eiropas Savienības un Šveices gaisa pārvadātāji. Uz to attiecas nosacījums, ka, no vienas puses, Eiropas Savienība un EEZ/EBTA valstis piešķir Šveices gaisa pārvadātājiem tiesības sniegt gaisa pārvadājumu pakalpojumus no ES dalībvalsts uz EEZ/EBTA valstīm un otrādi un, no otras puses, Šveice un EEZ/EBTA valstis piešķir Eiropas Savienības gaisa pārvadātājiem tiesības sniegt gaisa pārvadājumu pakalpojumus no Šveices uz EEZ/EBTA valsti un otrādi.

Tiek atcelti visi šīs kārtības ierobežojumi, kas izriet no divpusējiem vai daudzpusējiem nolīgumiem, kuri saista Eiropas Savienību, no vienas puses, un Šveici, no otras puses.""

2. pants

Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī vai dienā, kad stājas spēkā lēmums, ar ko groza EEZ līgumu, piešķirot Šveices gaisa pārvadātājiem tiesības sniegt gaisa pārvadājumu pakalpojumus no ES dalībvalsts uz EEZ/EBTA valsti un otrādi, no vienas puses, vai lēmums, ar ko groza Konvenciju par Eiropas Brīvās tirdzniecības asociācijas izveidi (Vaducas konvenciju), piešķirot ES gaisa pārvadātājiem tiesības sniegt gaisa pārvadājumu pakalpojumus no Šveices uz EEZ/EBTA valsti un otrādi, no otras puses, piemērojot vēlāko no šiem datumiem.

3. pants

ES delegācijas vadītājs paziņo EEZ Apvienotās komitejas priekšsēdētājam par šā lēmuma pieņemšanu.

Briselē, […]

Apvienotās komitejas vārdā —

Eiropas Savienības delegācijas vadītājs

Matthew Baldwin

Šveices delegācijas vadītājs

Peter Müller

[1] Apvienotās komitejas 2010. gada 7. aprīļa Lēmums Nr. 1/2010, OV L 106, 28.4.2010., 20. lpp.

[2] EEZ Apvienotās komitejas 2011. gada 19. jūlija Lēmums Nr. 90/2011, OV L 262, 6.10.2011., 62. lpp.

[3] Atsauces uz "EBTA" šeit atbilst EEZ līguma 2. panta b) punktam un ir uzskatāmas par atsaucēm uz "EEZ/EBTA".

[4] EBTA Padomes 2012. gada 22. marta Lēmums Nr. 1/2012, ar ko groza Konvencijas Q pielikuma papildinājumu (Gaisa transports).

[5] OV L 293, 31.10.2008., 3. lpp.

[6] OV L 106, 28.4.2010., 20. lpp.

[7] OV L 114, 30.4.2002., 73. lpp.

[8] EEZ Apvienotās komitejas 2011. gada 19. jūlija Lēmums Nr. 90/2011, OV L 262, 6.10.2011., 62. lpp.

[9] EBTA Padomes 2012. gada 22. marta Lēmums Nr. 1/2012.

[10] OV L 293, 31.10.2008., 3. lpp.

[11] OV L 106, 28.4.2010., 20. lpp.